## Rješenje kojim se izdaje suglasnost društvu Generali osiguranje d.d. Zagreb, da obavljanje unutarnje revizije povjeri jednoj ili više osoba koje nisu u radnom odnosu s tim društvom za osiguranje

### NN 93/2006 (21.8.2006.), Rješenje kojim se izdaje suglasnost društvu Generali osiguranje d.d. Zagreb, da obavljanje unutarnje revizije povjeri jednoj ili više osoba koje nisu u radnom odnosu s tim društvom za osiguranje

# HRVATSKA AGENCIJA ZA NADZOR FINANCIJSKIH USLUGA

**2179**

Na temelju članka 15. stavak 1. točka 4. alineja 3. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine« broj
140/05), te članka 147. stavak 4. Zakona o osiguranju (»Narodne novine« broj
151/05), Uprava Hrvatske agencije za nadzor financijskih usluga povodom zahtjeva
društva Generali osiguranje d.d. Zagreb, na sjednici održanoj 10. kolovoza 2006.
godine donijela je

## RJEŠENJE

I. Izdaje se suglasnost društvu Generali osiguranje d.d. Zagreb, Zavrtnica 17,
da obavljanje unutarnje revizije povjeri jednoj ili više osoba koje nisu u
radnom odnosu s tim društvom za osiguranje.
II. Društvo iz točke I. ovoga Rješenja dužno je izvijestiti Hrvatsku agenciju za
nadzor financijskih usluga, bez odlaganja, dostavom dokaza, da osobe kojima će
povjeriti obavljanje unutarnje revizije ispunjavaju uvjete iz članka 147. stavak
1. Zakona o osiguranju.
III. Ovo Rješenje objavit će se u »Narodnim novinama«

```
Obrazloženje
```

Društvo Generali osiguranje d.d. Zagreb obratilo se zahtjevom od 27. travnja
2006. godine da mu se, sukladno odredbama članka 147. stavak 4. Zakona o
osiguranju odobri, kao društvu za osiguranje s manjim opsegom poslovanja, da
poslove unutarnje revizije povjeri na obavljanje revizorskoj kući iz Zagreba
Deloitte d.o.o. s kojom bi se ugovorom poimenično, iz redova zaposlenika toga
društva, odredila osoba ili osobe koje udovoljavaju uvjetima propisanim Zakonom
o osiguranju, a kojima bi se povjerilo obavljanje poslova unutarnje revizije.
Navedeni zahtjev je osnovan. Naime, temeljem odredbe članka 15. stavak 1. točka
9. Zakona o Hrvatskoj agenciji za nadzor financijskih usluga, Hrvatska agencija
za nadzor financijskih usluga donijela je mišljenje da se »Društvom za
osiguranje s manjim opsegom poslovanja« smatra društvo koje ispunjava barem dva
od tri sljedeća uvjeta: bruto zaračunata premija društva u jednoj poslovnoj
godini ne prelazi 50 milijuna kuna; aktiva društva na dan bilance ne prelazi 80
milijuna kuna; ukupan prosječni broj zaposlenih u društvu u jednoj poslovnoj
godini ne prelazi 30, te da se društvo koje obavlja poslove reosiguranja,
neovisno o navedenim kriterijima, ne može smatrati društvom za osiguranje s
manjim opsegom poslovanja.
Slijedom navedenog, sukladno odredbama članka 147. Zakona o osiguranju Hrvatska
agencija za nadzor financijskih usluga može, zavisno o posebnostima poslovanja
svakog društva za osiguranje, izdati suglasnost, društvu za osiguranje s manjim
opsegom poslovanja (dakle, društvu koje ispunjava barem dva od navedena tri
kriterija), da obavljanje poslova unutarnje revizije povjeri jednoj ili više
osoba koje nisu u radnom odnosu s tim društvom za osiguranje pod uvjetom da ta
osoba ili osobe imaju zvanje ovlaštenog revizora ili ovlaštenog unutarnjeg
revizora stečenim sukladno zakonu kojim se uređuje revizija, odnosno stečenim
sukladno pravilima i programu kompetentne strukovne organizacije za stručno
obrazovanje unutarnjih revizora. Uvidom u financijske i statističke podatke iz,
ovoj Agenciji dostavljenih godišnjih izvješća za 2005. godinu, utvrđeno je da je
društvo sa stanjem na dan 31. prosinca 2005. godine ostvarilo zaračunatu bruto
premiju u iznosu od 24.779.952,00 kuna, vrijednost aktive u iznosu od
50.762.079,00 kuna, te je imalo ukupno 156 zaposlenih iz čega proizlazi da
zadovoljava postavljene kriterije da bi se moglo smatrati društvom s manjim
opsegom poslovanja.
S obzirom na to da je, prema navedenim kriterijima, Generali osiguranje d.d.
Zagreb društvo s manjim opsegom poslovanja, to je odlučeno kao u točki I. izreke
ovoga Rješenja, te je točkom II. izreke društvu naloženo da izvijesti Hrvatsku
agenciju za nadzor financijskih usluga, bez odlaganja, dostavom dokaza da osobe
kojima će povjeriti obavljanje unutarnje revizije ispunjavaju uvjete iz članka
147. stavak 1. Zakona o osiguranju.
Temeljem članka 8. stavak 3. Zakona o Hrvatskoj agenciji za nadzor financijskih
usluga ovo Rješenje će se, po njegovoj konačnosti, objaviti u »Narodnim
novinama«

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-453-02/06-30/14
Urbroj: 326-304/06-2
Zagreb, 10. kolovoza 2006.

Predsjednik Uprave
**Ante Samodol**, v. r.

Rješenje, NN 93/2006-2179